钦定古今图书集成/历象汇编/乾象典/第030卷 > 《历象图说》 > {{{2}}}
## 钦定古今图书集成/历象汇编/乾象典/第030卷 > 《历象图说》 > {{{2}}}

交蚀诸象图说

“日月之蚀，皆月之行度使然。日天高而在外，月天卑
而在内，周绕大地，相距远近，时刻不同。合朔而月在
日下，则月体掩日；定望而月与日冲，则地隔日光。故
日蚀者，月本暗而来掩之也；月蚀者，月入景而不得
借光也。月来掩则日为主，而人目所见者即得日光
之亏复；月入景则景为主，而人目所见者反得月体
之盈亏，此始终方位之所以异也。日为主而月来掩
之，故亏起日体之西而复于东，在阳历则所食偏南，
在阴历则所蚀偏北。景为主而月来就掩，故亏起月
体之东而复于西，在阳历则所蚀偏北，在阴历则所
蚀偏南。”又日月体径，约略相似，实则日大而月小。日
蚀至既，每显金环，不既者分为三限：月东轮切日西
轮，曰初亏，月中径齐日中径，曰蚀甚，月西轮切日东
轮，曰复圆。蚀既者分为五限。初亏、蚀甚之间，两西轮
齐，曰蚀既。蚀甚、复圆之间，两东轮齐曰生光。金环者
分为七限，蚀既、蚀甚之间，环光自微至著，曰“合环。”蚀
甚、生光之间，环晕全而复缺，曰分环。此日蚀之始终
也。月径小于景径二倍半有奇。每蚀既之后，月行暗
中，为时颇久。不蚀既者分为三限：月东轮切景西轮
曰初亏，两中径齐曰蚀甚，月西轮切景东轮曰复圆。
蚀既者，分为五限：初亏、蚀甚之间，两西轮齐曰蚀既。
蚀甚、复圆之间，两东轮齐曰生光。此月蚀之始终也。
总之，月行甚速，经度纬度与日相交相距，是生薄蚀。
故日月之蚀，皆由月之行度使然也